Phelps legger opp: - Svært følelsesladet for mamma
- Når alt er over, kommer det til å slå meg rent følelsesmessig. Jeg vet at det er svært følelsesladet for mamma. Jeg er den siste Phelps som avslutter karrieren, hun har allerede sett søstrene mine pensjonere seg fra svømmingen, sa Phelps på en pressekonferanse i går kveld. Moren Debbie har betydd mye for Phelps opp gjennom karrieren. Foreldrene skilte seg da han var ni år, og sammen med sine to eldre søstre ble han boende hos Debbie. Phelps hadde diagnosen ADHD, og moren mente han kunne få utløp for energien sin i bassenget. Det var en klok tanke. I går så Debbie sønnen sin svømme inn til gull på 200 meter medley, hans OL-gull nummer 16 i karrieren. Samlet har han nå 20 medaljer, noe som gjør ham til den mestvinnende olympieren gjennom tidene. Med gårsdagens gull ble han også første herresvømmeren noensinne til å ta gull i samme øvelse i tre OL på rad.Phelps svømmer sitt siste individuelle løp klokken 20.38: Følg resten av OL-dagen via vårt direktestudio!Men snart er det hele over for Phelps. I kveld svømmer han sin siste individuelle distanse i karrieren. Når han slår inn etter 100 meter butterfly, har han kun morgendagens 100 meter medley stafett igjen før han kan henge badehetta på knaggen. - Hver gang jeg starter forberedelsene nå, er det min siste gang for noe. Min siste semifinale eller min siste kvalifisering, sier han. - Det slår meg mer og mer, føyer han til. I går hadde han også sin aller siste duell med landsmannen og erkerivalen Ryan Lochte. Phelps ledet medleyen fra start til slutt, og slo Lochte med 63 hundredeler. Kanskje er Lochte innerst inne litt glad for at Phelps takker for seg? I går var de to i alle fall lutter smil og glede på pressekonferansen etter løpet, og spøkte med hverandre i ett sett. - Jeg kommer til å savne å konkurrere mot ham. Det vil bli veldig rart å ikke ha ham der lenger. Men det finnes mange gode konkurrenter der ute, og forhåpentligvis finner jeg noen andre jeg kan rivalisere med, sier Lochte.Phelps har vært veldig klar på at han aldri kommer tilbake til konkurransesvømming når han nå først gir seg. I går fikk han nok en gang spørsmål fra en journalist om et comeback kunne bli aktuelt, men journalisten rakk ikke engang bli ferdig med setningen før svaret kom. - Absolutt ikke. Jeg kommer aldri mer til å konkurrere. I stedet skal han nå lene seg tilbake, hvile på laurbærene og se hva hans landsmenn kan utrette videre. - Det blir moro å se hva de gjør de neste fire årene. Hvor de tar sporten, sier Phelps. Amerikansk svømming ledes videre av Lochte. - Vi har hatt en morsom karriere sammen, og pushet hverandre mye. Han har fått ut det beste i meg mange ganger, sier Phelps.
Michael Phelps (27) tror hans siste opptreden i bassenget vil bli emosjonelt for ham - og enda verre for moren hans.